Når det danske kvindelandshold på torsdag spiller sin første kamp ved A-VM nogensinde, bliver det for to af spillerne næsten på hjemmebane. Både Simone Jacquet Thrysøe og Josefine Jacobsen stammer begge fra Aalborg, og da turneringen afholdes i Frederikshavn, håber de på, at rigtig mange fra hjembyen vil komme og bakke op. - Jeg har sagt til rigtig mange i Aalborg, at de skal komme og se os spille. Jeg ved i hvert fald, at min mand og to børn kommer. De har nemlig fået billetter, smiler 34-årige Simone Jacquet Thrysøe, som til daglig spiller i AaB Ishockey, og som er den mest rutinerede på det danske kvindelandshold. VIDEO: Se interviewet med landsholdsspiller Simone Jacquet Thrysøe. Landsholdets stjernespiller Josefine Jacobsen ved også, at hun får opbakning hjemmefra. Forældrene bor i forstaden Klarup, og følger alle Josefines kampe samt storebror Julian Jacobsens kampe for Aalborg Pirates. Josefine spiller til daglig i den svenske storklub Djurgården, og hun har tit besøg hjemmefra. Første A-VM - Jeg håber da, der kommer rigtig mange andre foruden min familie, siger Josefine Jacobsen, der glæder sig til for første gang at deltage i et A-VM. - Vi har prøvet at deltage i B-VM for nogle år siden, men at spille og vise sig frem mod verdens bedste nationer, det er rigtig stort. Vi glæder os alle rigtig meget, selvom det bliver svært, siger hun. Holdet er i disse dage samlet til de sidste forberedelser, og i dag trænede landsholdet for første gang på isen i Frederikshavn, inden det går løs på torsdag med første kamp mod Sverige. Da kampen, som fløjtes i gang 19:30, kun spilles tre og en halv times sejlads fra Gøteborg, regner man med et stort rykind af svenske tilskuere. Vil allerhelst slå svenskerne Og for netop Josefine Jacobsen bliver det en lidt speciel kamp, eftersom hun til dagligt spiller i den bedste svenske ishockeyrække for kvinder. - Jeg vil gerne slå alle hold i turneringen, men det kunne da være sjovt at tage tilbage til Sverige efter turneringen og have slået svenskerne, smiler Josefine Jacobsen. VIDEO: Se det fulde interview med Josefine Jakobsen.

Opsummering:
Det er ikke hver dag, man får muligheden for at spille VM i sin fødeegn. Men to lokale landsholdsspillere får chancen for netop det, når kvindernes ishockey-VM starter i denne uge.